*Proiect*

**GUVERNUL REPUBLICII MOLDOVA**

**HOTĂRÂRE** nr.\_\_\_\_\_\_

din\_\_\_\_\_\_\_\_\_\_\_\_\_ 2024

Chişinău

**cu privire la aprobarea proiectului de lege**

**privind libertatea de stabilire a prestatorilor de servicii și libertatea de a furniza servicii.**

Guvernul **HOTĂRĂŞTE**:

Se aprobă şi se prezintă Parlamentului spre examinare proiectul de lege privind libertatea de stabilire a prestatorilor de servicii și libertatea de a furniza servicii.

**PRIM – MINISTRU Dorin RECEAN**

Contrasemnează:

**Viceprim-ministru,**

**ministrul dezvoltării economice**

**și digitalizării Dumitru ALAIBA**

**Ministrul justiției Veronica MIHAILOV-MORARU**

**”UE”**

*Proiect*

**P A R L A M E N T U L R E P U B L I C I I M O L D O V A**

**LEGE**

**privind libertatea de stabilire a prestatorilor de servicii și libertatea de a furniza servicii**

Parlamentul adoptă prezenta lege organică.

Prezenta Lege transpune prevederile Directivei 2006/123/CE a Parlamentului European și a Consiliului din 12 decembrie 2006 privind serviciile în cadrul pieței interne, publicată în Jurnalul Oficial al Uniunii Europene nr. L 376 din 27 decembrie 2006.

**Capitolul I Dispoziții generale**

**Articolul 1.** Obiectul reglementării

(1) Prezenta lege reglementează cadrul general al exercitării libertății de stabilire a prestatorilor de servicii și libertatea de a furniza servicii pe teritoriul Republicii Moldova, menținând un nivel ridicat al calității serviciilor.

(2) Prezenta lege nu are ca obiect liberalizarea serviciilor de interes economic general, rezervate entităților publice sau private, privatizarea entităților publice prestatoare de servicii și eliminarea monopolurilor care prestează servicii.

(3) Prezenta lege nu afectează normele juridice de drept penal. Normele juridice de drept penal nu pot restricționa libertatea de a presta servicii, accesul la о activitate de servicii sau exercitarea acesteia, eludând normele prevăzute de prezenta lege.

(4) Prezenta lege nu afectează dispozițiile naționale privind definirea, organizarea și funcționarea serviciilor economice de interes general, relațiile de muncă, sănătatea și securitatea la locul de muncă, securitatea socială, protecția și promovarea libertății culturale sau lingvistice, pluralismul mijloacelor de comunicare în masă, precum și exercitarea drepturilor fundamentale, în conformitate cu legislația.

(5) Prezenta lege nu are ca obiect eliminarea monopolurilor care prestează servicii si nici ajutoarele de stat acordate în baza normelor in materie de concurenta.

(6) Prezenta lege nu afectează exercitarea drepturilor fundamentale. Aceasta nu afectează nici dreptul de a negocia, de a încheia și de a pune în aplicare convenții colective și de a desfășura acțiuni sindicale în conformitate cu legislația.

**Articolul 2.** Domeniul de aplicare

(1) Prezenta lege se aplică atât serviciilor furnizate de către prestatorii stabiliți în Republica Moldova, cât și serviciilor furnizate transfrontalier în Republica Moldova de către prestatori stabiliți într-un stat membru.

(2) Prezenta lege nu se aplica pentru următoarele activități:

a) servicii neeconomice de interes general;

b) servicii financiare, cum ar fi serviciile bancare, de credit, asigurări și reasigurări, pensii ocupaționale și personale, valori mobiliare, fonduri de investiții, plăti și consultantă pentru investiții, inclusiv serviciile instituțiilor de credit și a firmelor de investiții;

c) serviciile și rețelele de comunicații electronice, precum și resursele și serviciile asociate;

d) serviciile în domeniul transportului, inclusiv serviciile portuare;

e) serviciile agențiilor de ocupare temporară a forței de muncă;

f) servicii de îngrijire a sănătății, fie că sunt sau nu asigurate în cadrul unor unități de îngrijire a sănătății și indiferent de modul in care sunt organizate și finanțate la nivel național sau dacă sunt de natură publică sau privată;

g) servicii audiovizuale, inclusiv serviciile cinematografice, indiferent de modul lor de producție, distribuție și transmisie, precum și serviciile de radiodifuziune;

h) activitățile de jocuri de noroc care presupun pariuri cu о miza cu valoare pecuniara in jocuri de noroc, inclusiv loterie, jocuri de cazinou și tranzacții referitoare la pariuri;

i) activități care sunt asociate exercitării funcțiilor autorității publice;

j) servicii sociale cu privire la locuințele sociale, servicii privind îngrijirea copiilor și ajutorul acordat familiilor sau persoanelor aflate in nevoie in mod permanent sau temporar, care sunt prestate de către stat, de către prestatori mandatați de stat sau de organizații de caritate recunoscute în baza legislației;

k) servicii de securitate privată;

l) servicii prestate de notari și executori judecătorești.

(3) Prezenta lege nu se aplica în domeniul legislației fiscale.

**Articolul 3.** Interacțiunea cu legislația specială

(1) În cazul în care dispozițiile prezentei legi contravin dispozițiilor unui act normativ național care a transpus o directivă europeană sau a creat cadrul juridic necesar aplicării directe a unui regulament european și care reglementează aspecte specifice ale accesului la o activitate de servicii ori la exercitarea acesteia în sectoare specifice sau pentru profesii specifice, în conformitate cu actul normativ comunitar transpus, dispozițiile actului normativ special prevalează.

Aceste domenii includ:

a) detașarea lucrătorilor în cadrul prestării de servicii transnaționale;

b) coordonarea sistemelor de securitate socială;

c) recunoașterea calificărilor profesionale.

(2) Dispozițiile prezentei legi nu vizează norme ale dreptului internațional privat, în special norme care reglementează legislația aplicabilă obligațiilor contractuale și extra-contractuale, inclusiv cele care garantează consumatorilor protecția oferită acestora prin normele de protecție a consumatorilor din legislația cu privire la consumatori .

(3) Autoritățile competente asigură aplicarea prevederilor prezentei legi în conformitate cu dispozițiile tratatelor internaționale care conțin sau fac referință la norme juridice privind dreptul de stabilire și la libera circulație a serviciilor.

**Articolul 4.** Definiții

În sensul prezentei legi, termenii și expresiile de mai jos au următoarele semnificații:

a) *autoritate competentă* - orice organism sau autoritate națională sau dintr-un stat membru cu rol de control ori de reglementare în ceea ce privește activitățile de servicii, în special autoritățile administrative, incluzând instanțele judecătorești acționând în această calitate, precum și ordinele profesionale și asociațiile profesionale sau alte organisme profesionale care, în exercitarea competenței de reglementare, creează cadrul legal pentru accesul la activitățile de servicii ori exercitarea acestora;

b) *beneficiar* - orice persoană fizică, inclusiv consumatorul, așa cum este acesta definit în [Legea](https://legislatie.just.ro/Public/DetaliiDocumentAfis/177360) nr. 105/2003 privind protecția consumatorilor, republicată, cu modificările și completările ulterioare, cetățean al unui stat membru sau care beneficiază de drepturi conferite prin acte normative comunitare, sau orice persoană juridică rezidentă sau stabilită într-un stat membru, care, în scopuri profesionale ori non-profesionale, utilizează sau intenționează să utilizeze un serviciu furnizat;

c) *comunicare comercială* – orice formă de comunicare definită la art. 4 din Legea nr. 284/2004 privind serviciile societății informaționale.

d) *cerință* - orice obligație, interdicție, condiție sau limitare impusă prestatorilor ori beneficiarilor de servicii, care este prevăzută în actele normative ale autorităților competente, practici administrative, norme ale ordinelor profesionale sau norme colective ale asociațiilor profesionale ori ale altor organizații profesionale, adoptate în exercitarea competenței lor de reglementare, cu excepția clauzelor contractelor colective de muncă negociate de partenerii sociali;

e) *motive imperative de interes general* - ordinea publică, siguranța publică, sănătatea publică, păstrarea echilibrului financiar al sistemului de securitate socială, protecția consumatorilor, beneficiarilor serviciilor și a lucrătorilor, loialitatea tranzacțiilor comerciale, combaterea fraudei, protecția mediului, sănătatea animalelor, proprietatea intelectuală, conservarea patrimoniului național istoric și artistic, obiectivele de politică socială și de politică culturală, precum și orice alte considerente calificate ca motive imperative de interes general de Curtea de Justiție a Comunităților Europene, în jurisprudența sa;

f) *organizație caritabilă* - organizație constituită în condițiile legii, care desfășoară activități neremunerate constând în acordarea de ajutor persoanelor aflate în nevoie în mod permanent sau temporar;

g) *prestator* - orice persoană fizică, rezident sau cetățean al unui stat membru, sau orice persoană juridică rezidentă sau stabilită într-un stat membru, care oferă ori furnizează/prestează un serviciu;

h) *profesie reglementată* - o activitate sau un ansamblu de activități profesionale al căror acces, exercitare sau una dintre modalitățile de exercitare este condiționată, direct sau indirect, în temeiul unor acte cu putere de lege și acte administrative, de posesia anumitor calificări profesionale; utilizarea unui titlu profesional limitată prin acte cu putere de lege și acte administrative la titularii unei anumite calificări profesionale constituie în special o modalitate de exercitare, ori alte activități prevăzute expres de legislație;

i) *regim de autorizare* - orice procedură care obligă prestatorul sau beneficiarul la efectuarea anumitor formalități în vederea obținerii unei decizii din partea unei autorități competente pentru accesul la o activitate de servicii ori exercitarea acesteia;

j) *registru* - orice evidență sau bază de date administrată de o autoritate competentă, în format electronic ori pe hârtie, cuprinzând informații cu privire la prestatorii de servicii în general sau prestatorii de servicii autorizați într-un domeniu specific;

k) *stat membru* - stat membru al Uniunii Europene sau stat al Spațiului Economic European;

l) *serviciu* - orice activitate economică independentă, prestată în mod obișnuit în schimbul unei remunerații, în sensul art. 57 din Tratatul de funcționare a Uniunii Europene;

m) *stat membru de stabilire* - statul membru pe al cărui teritoriu este stabilit prestatorul de servicii în cauză;

n) *stabilire* - exercitarea efectivă de către prestator, pe o perioadă nedeterminată, a unei activități economice cu caracter independent, având un sediu stabil, fără ca acesta să fie în mod necesar un sediu statutar;

o) *stat membru în care se prestează serviciul* - statul membru în care serviciul este oferit de către un prestator stabilit într-un alt stat membru.

**Capitolul II**

**Simplificarea administrativă**

**Articolul 5.** Simplificarea procedurilor

(1) Autoritățile competente examinează procedurile și formalitățile aplicabile accesului la o activitate de servicii și exercitării acesteia, iar, în cazul în care acestea nu sunt suficient de simple, realizează simplificarea lor.

(2) Formularele armonizate la nivel comunitar în acest domeniu, elaborate de Comisia Europeană, sunt echivalente cu certificatele, atestările și orice alte documente solicitate unui prestator, în condițiile prezentei legi.

(3) În cazul în care o autoritate competentă rezidentă solicită ca prestatorul ori beneficiarul să prezinte un certificat, o atestare sau un alt document pentru a dovedi că o anumită cerință a fost îndeplinită, aceasta acceptă orice document dintr-un stat membru întocmit într-un scop echivalent sau din care reiese clar că cerința respectivă este îndeplinită. Autoritățile rezidente nu pot solicita prezentarea unui document emis într-un alt stat membru în original, în copie certificată pentru conformitate sau traducere certificată, cu excepția cazurilor prevăzute de alte acte normative care transpun acte comunitare ori creează cadrul pentru aplicarea directă a regulamentelor sau a cazurilor în care o astfel de cerință este justificată printr-un motiv imperativ de interes general. Autoritățile rezidente pot solicita prezentarea unor traduceri necertificate ale unor documente în limba română.

(4) Prevederile alineatului (3)  nu se aplică documentelor care atestă calificări în următoarele domenii:

a) calificărilor de medic veterinar;

b) calificărilor care privesc profesiile reglementate;

c) achizițiilor publice;

d) exercitării profesiilor de avocat și arhitect.

**Articolul 6.** Ghișee unice

(1) Se înființează Ghișeul Unic Electronic (denumit în continuare GUE), care va servi în calitate de punct unic de contact electronic pentru subiecții nerezidenți vizați de prezenta lege.

(2) GUE asigură, pentru prestatori, posibilitatea îndeplinirii cu ușurință, de la distanță și prin mijloace electronice, a următoarelor proceduri și formalități:

a) ansamblul procedurilor și formalităților necesare pentru accesul la activitățile de servicii ale acestora, în special declarațiile, notificările sau cererile necesare pentru obținerea autorizării, inclusiv cererile de înscriere într-un registru;

b) orice cereri de autorizare necesare pentru exercitarea activităților de servicii.

(3) Autoritățile competente trebuie să se înregistreze în GUE la o dată stabilită de Guvern.

(4) GUE este creat în baza sistemelor electronice naționale și urmează să asigure la necesitate interoperabilitatea cu sistemele informaționale în baza acordurilor internaționale la care Republica Moldova este parte.

(5) Se desemnează Agenția de Guvernare Electronică (denumită în continuare AGE) ca autoritate responsabilă pentru realizarea și administrarea GUE.

(6) Funcționarea GUE nu aduce atingere competențelor autorităților administrației publice rezidente, nici ale organismelor profesionale sau ale altor organe cu competență de reglementare, autorizare ori control în domeniul serviciilor.

(7) Limitele competenței operatorului GUE, descrierea mecanismelor de funcționare și a tuturor activităților desfășurate prin intermediul GUE se stabilesc de către Guvern.

(8) Alineatul (2) nu exonerează de controale la fața locului a spațiilor unde se prestează serviciul sau a echipamentului utilizat de către prestator sau în cazul examinării fizice a capacității sau a integrității personale a prestatorului sau a personalului său responsabil.

**Articolul 7.** Dreptul la informare

(1) Prin intermediul GUE se asigură accesul direct al prestatorilor și beneficiarilor la următoarele informații:

a) cerințele aplicabile prestatorilor rezidenți, în special cele cu privire la procedurile și formalitățile care trebuie îndeplinite pentru a avea acces la activitățile de servicii și pentru a le exercita;

b) coordonatele autorităților competente, necesare în vederea contactării directe a acestora, inclusiv coordonatele autorităților responsabile în materie de exercitare a activităților de servicii;

c) mijloacele și condițiile de acces la registrele publice cu privire la prestatori și servicii;

d) căile de atac disponibile în cazul unui litigiu între autoritățile competente și prestator sau beneficiar, între un prestator și un beneficiar ori între prestatori;

e) datele de contact ale asociațiilor și organizațiilor, altele decât autoritățile competente, de la care prestatorii sau beneficiarii pot obține asistență practică, după caz.

(2) Prin intermediul GUE se asigură prestatorilor și beneficiarilor, la cerere, asistență din partea autorităților competente, constând în informații asupra modului în care sunt interpretate și aplicate cerințele menționate la alin. (1) lit. a). Obligația autorităților competente de a oferi asistență nu implică acordarea de consiliere juridică în cazuri individuale, ci vizează doar furnizarea de informații generale asupra modului în care cerințele sunt interpretate sau aplicate.

(3) Autoritățile competente au obligația de a răspunde, în mod clar și precis, prin intermediul GUE, în termen de maximum 10 zile lucrătoare de la înregistrarea cererii, oricărei cereri de informații sau asistență menționate la alin. (1) și (2) și, în cazurile în care cererea este eronată ori nefondată, au obligația de a informa solicitantul în consecință, în cel mai scurt timp, dar nu mai mult de 10 zile lucrătoare.

(4) Agenția de Guvernare Electronică este responsabilă pentru buna funcționare, din punct de vedere tehnic, a GUE. Autoritățile competente răspund pentru conținutul informațiilor și documentelor colectate, transmise și procesate prin intermediul GUE.

(5) Autoritățile competente au obligația de a actualiza informațiile cu privire la autorizarea activităților de servicii, precum și a procedurilor de autorizare din domeniul lor de activitate, în cadrul GUE în modul stabilit de AGE.

(6) Autoritățile competente pot lua măsuri pentru ca informațiile prevăzute în prezentul articol să fie disponibile și în alte limbi, de circulație internațională.

**Capitolul III. Libertatea de stabilire a prestatorilor**

**Secțiunea 1. Autorizații**

**Articolul 8.** Regimuri de autorizare

(1) Accesul la o activitate de servicii sau exercitarea acesteia poate fi supus(ă) unui regim de autorizare numai dacă sunt îndeplinite următoarele condiții:

a) existența unui regim de autorizare este justificată de un motiv imperativ de interes general;

b) obiectivul urmărit nu poate fi atins printr-o măsură mai puțin restrictivă, în special din cauză că un control ulterior ar fi tardiv pentru a fi, în mod real, eficient;

c) regimul de autorizare este nediscriminatoriu în ceea ce privește prestatorii.

(2) Prezenta secțiune nu se aplică acelor aspecte specifice ale regimurilor de autorizare care sunt reglementate direct sau indirect prin alte acte normative naționale care transpun acte comunitare.

**Articolul 9. Condiții de acordare a autorizației**

(1) Regimurile de autorizare au la bază criterii de natură a limita marja de apreciere a autorităților competente, astfel încât acestea să nu fie aplicate într-un mod arbitrar.

(2) Criteriile care stau la baza regimurilor de autorizare trebuie să fie:

a) nediscriminatorii;

b) justificate printr-un motiv imperativ de interes general;

c) proporționale în raport cu obiectivul de interes general urmărit;

d) clare și lipsite de ambiguități;

e) obiective;

f) făcute publice în prealabil;

g) transparente și accesibile.

(3) Este interzisă impunerea unor condiții de acordare a autorizației pentru stabilire, prin care se dublează cerințele și controalele echivalente sau comparabile ca scop, la care prestatorul a fost supus deja într-un stat comunitar. Autoritățile competente prin intermediul GUE și prestatorul sprijină autoritatea competentă prin furnizarea oricăror informații necesare cu privire la aceste cerințe.

(4) Persoanele desemnate potrivit art. 29 alin. (2) și prestatorul oferă sprijin autorității competente prin furnizarea oricăror informații necesare cu privire la aceste cerințe.

(5) Autorizația permite prestatorului accesul la activitatea de servicii sau exercitarea acelei activități pe teritoriul național, inclusiv prin înființarea de agenții, filiale, sucursale, birouri.

(6) Autorizația poate fi limitată la o anumită parte a teritoriului numai dacă limitarea este justificată de un motiv imperativ de interes general.

(7) Autorizația se acordă de îndată ce se stabilește, în urma unei examinări corespunzătoare, că au fost îndeplinite condițiile de autorizare, cu respectarea termenelor prevăzute la art. 12 alin. (2).

(8) Orice decizie a autorităților competente, cu excepția celei de acordare a autorizației, inclusiv refuzul sau retragerea unei autorizații, trebuie motivată corespunzător și poate fi atacată inclusiv în fața instanțelor judecătorești.

(9) Prezentul articol nu aduce atingere modului de repartizare a competențelor în acordarea autorizațiilor între autoritățile emitente.

**Articolul 10.** Durata autorizației

(1) O autorizație este acordată unui prestator pe o durată nelimitată, cu excepția cazurilor următoare:

a) autorizația se reînnoiește automat sau se supune condiției îndeplinirii continue a cerințelor;

b) numărul autorizațiilor disponibile este limitat dintr-un motiv imperativ de interes general;

c) o durată limitată de autorizare poate fi justificată printr-un motiv imperativ de interes general.

(2) Legislația specială privind regimurile de autorizare poate prevedea termene maxime în care prestatorul trebuie să își înceapă activitatea, ulterior obținerii autorizației.

(3) Prestatorii sunt obligați să informeze autoritatea competentă, prin intermediul GUE, cu privire la următoarele schimbări:

a) constituirea de filiale ale căror activități intră în sfera de aplicare a regimului de autorizare;

b) schimbări în urma cărora condițiile de acordare a autorizației nu mai sunt îndeplinite.

(4) În situația în care prestatorul nu mai îndeplinește condițiile de autorizare, autoritatea competentă poate retrage autorizația acordată prestatorului în cauză.

**Articolul 11.** Selecția dintre mai mulți candidați

(1) În cazul în care numărul autorizațiilor disponibile pentru o anumită activitate este limitat din cauza cantității reduse de resurse naturale sau din cauza unei capacități tehnice reduse, autoritățile competente trebuie să instituie o procedură de selecție a potențialilor candidați bazată pe imparțialitate și transparență.

(2) Autoritățile competente asigură publicitatea adecvată a deschiderii, desfășurării și închiderii procedurii de selecție.

(3) La stabilirea normelor pentru procedura de selecție, autoritățile competente pot avea în vedere motive imperative de interes general, precum: sănătatea publică, obiective de politică socială, sănătatea și siguranța angajaților sau a lucrătorilor care desfășoară o activitate independentă, protecția mediului, protejarea patrimoniului cultural, păstrarea echilibrului financiar al sistemului de securitate și loialitatea tranzacțiilor comerciale și alte motive imperative de interes general, în conformitate cu legislația națională, precum și cu legislația comunitară transpusă.

(4) Autorizația prevăzută la alin. (1) se acordă pentru o perioadă de timp limitată, proporțional cu cantitatea de resurse naturale sau, după caz, cu capacitatea tehnică. Aceasta nu se reînnoiește automat și nu oferă alte avantaje prestatorului a cărui autorizație a expirat sau oricărei persoane care are o relație specială cu prestatorul în cauză.

**Articolul 12.** Proceduri de autorizare

(1) Procedurile și formalitățile de autorizare trebuie să fie clare și ușor accesibile, să fie făcute publice în avans și să ofere solicitanților garanția că cererea lor este procesată în mod obiectiv și imparțial.

(2) Cererea solicitantului este procesată în cel mai scurt termen, dar nu mai mult de 30 de zile calendaristice de la data depunerii documentației complete. Termenul poate fi prelungit o singură dată de către autoritatea competentă, pentru o perioadă de maximum 15 zile calendaristice. Valabilitatea documentelor depuse inițial nu este afectată de prelungirea dispusă de autoritatea competentă. Prelungirea termenului de autorizare, precum și durata acestei prelungiri trebuie motivate în mod corespunzător și notificate solicitantului înainte de expirarea termenului inițial.

(3) Autorizația se consideră acordată în situația în care autoritățile competente nu au răspuns în termenul prevăzut la alin. (2). Cu toate acestea, în legislația specială se poate stabili un regim diferit în cazul în care acest lucru este justificat de motive imperative de interes general, inclusiv un interes legitim al unei terțe părți.

(4) Autoritatea competentă transmite solicitantului prin mijloace de comunicare electronice o confirmare de primire a cererii, în termen de 5 zile calendaristice de la data primirii cererii. Confirmarea de primire a cererii trebuie să precizeze următoarele:

a) termenul de procesare a cererii;

b) căile de atac disponibile;

c) după caz, mențiunea că, în lipsa unui răspuns în termenul specificat, autorizația se consideră acordată.

(5) În cazul unei cereri sau al unei documentații incomplete, solicitantul este informat în cel mai scurt timp, dar nu în mai mult de 5 zile lucrătoare de la primirea cererii, cu privire la necesitatea transmiterii de documente suplimentare, precum și cu privire la consecințele asupra termenului de procesare a cererii, prevăzut la alin. (2).

(6) În cazul în care o cerere este respinsă pentru motive de natură procedurală, solicitantul este informat în cel mai scurt termen, dar nu în mai mult de termenii prevăzuți la alin. (5).

(7) Taxele percepute solicitantului în legătură cu cererea sa trebuie să fie proporționale cu costul procedurilor de autorizare.

**Secţiunea a 2-a**

**Cerințe interzise sau supuse evaluării**

**Articolul 13.** Cerințe interzise

Nu pot fi incluse într-un regim de autorizare următoarele cerințe:

a) cerințe discriminatorii bazate direct ori indirect pe cetățenie sau, în cazul persoanelor juridice, pe situarea sediului social, în special cerința de a deține cetățenia Republicii Moldova, impusă prestatorului, personalului acestuia, asociaților/acționarilor sau membrilor consiliului de administrație ori de supraveghere, sau cerința de a avea reședința în Republicii Moldova, impusă prestatorului serviciului, personalului acestuia, asociaților/acționarilor sau membrilor consiliului de administrație ori de supraveghere;

b) interdicția de a fi stabilit sau de a fi înscris în registre în mai mult de un stat membru;

c) restricții asupra libertății unui prestator de a alege între a se stabili cu titlu principal sau secundar pe teritoriul Republicii Moldova;

d) restricții asupra libertății unui prestator de a alege între stabilirea sub formă de agenție, de sucursală sau de filială pe teritoriul Republicii Moldova;

e) impunerea condiției de reciprocitate cu statul membru în care prestatorul este deja stabilit, cu excepția condițiilor de reciprocitate prevăzute de legislația națională care transpune acte comunitare și de actele comunitare cu aplicabilitate directă în domeniul energiei;

f) condiționarea eliberării autorizației de a presta un serviciu de efectuarea unei analize economice care să demonstreze existența unei nevoi economice sau a unei cereri a pieței, de evaluare a efectelor economice potențiale ori curente ale serviciului furnizat sau de evaluarea adecvării serviciului în raport cu obiectivele planificării economice stabilite de către autoritățile competente; această interdicție nu se referă la cerințele de planificare ce țin de motive imperative de interes general și care nu vizează obiective economice;

g) intervenția directă sau indirectă a agenților economici concurenți în procesul de acordare a autorizației de prestare a unui serviciu ori în procesul de adoptare a unor decizii, cu excepția ordinelor și a asociațiilor profesionale sau a altor organizații în calitate de autoritate competentă; această interdicție nu vizează consultarea organizațiilor precum camere de comerț sau parteneri sociali în alte aspecte decât cererile individuale de autorizare și nici consultarea publicului larg;

h) obligația de a constitui sau de a participa la constituirea unei garanții financiare ori de a încheia o asigurare la un prestator sau organism stabilit pe teritoriul Republicii Moldova, în situația în care prestatorul este asigurat sau deține garanție financiară într-un stat membru. Aceasta nu aduce atingere posibilității de a solicita asigurare sau garanții financiare în sine și nici cerințele referitoare la participarea la un fond colectiv de compensare, de exemplu pentru membrii ordinelor sau organizațiilor profesionale;

i) obligația de a fi înscris, în prealabil, pentru o anumită perioadă, în registrele Republicii Moldova, în vederea prestării unui serviciu sau de a fi exercitat în prealabil o activitate pe teritoriul Republicii Moldova pentru o anumită perioadă de timp.

**Articolul 14.** Cerințe supuse evaluării

(1) Autoritățile competente naționale pot condiționa accesul la o activitate de servicii sau exercitarea acesteia de oricare dintre următoarele cerințe:

a) restricții cantitative sub forma limitărilor stabilite în funcție de populație sau restricții teritoriale constând în stabilirea unei distanțe geografice minime între prestatori;

b) obligația unui prestator de a se constitui sub o anumită formă juridică de organizare;

c) cerințe referitoare la deținerea unui capital social minim;

d) cerințe care rezervă accesul la anumite activități de servicii anumitor prestatori, în temeiul specificului activității, altele decât cerințele referitoare la profesiile reglementate;

e) interdicția de a avea mai mult de un loc de stabilire pe teritoriul național;

f) cerințe care stabilesc un număr minim de salariați;

g) tarife obligatorii minime și/sau maxime pe care trebuie să le respecte prestatorul;

h) obligația prestatorului de a oferi alte servicii împreună cu serviciul său.

(2) Cerințele menționate la alin. (1) pot fi impuse numai dacă îndeplinesc cumulativ următoarele condiții:

a) nediscriminare - cerințele sunt nediscriminatorii în cazul persoanelor fizice, în funcție de cetățenie sau de naționalitate, iar în cazul persoanelor juridice, în funcție de situarea sediului social;

b) necesitate - cerințele sunt justificate printr-un motiv imperativ de interes general;

c) proporționalitate - cerințele sunt adecvate pentru a garanta îndeplinirea obiectivului urmărit, ele nu depășesc ceea ce este necesar pentru atingerea obiectivului urmărit și nu este posibilă înlocuirea acestor cerințe cu alte măsuri mai puțin restrictive care să asigure atingerea aceluiași rezultat.

(3) Prevederile alin. (1) și (2) sunt incidente serviciilor de interes economic general doar în măsura în care aplicarea acestora nu împiedică, în drept sau în fapt, îndeplinirea misiunii speciale care le-a fost încredințată.

(4) Guvernul notifică Comisiei Europene actele normative care includ cerințele prevăzute la alin. (1), precizând motivele pentru includerea acestor cerințe în actele normative.

**Capitolul IV**

**Libera circulație a serviciilor**

**Secţiunea 1**

**Libertatea de a presta servicii și derogările aferente**

**Articolul 15.** Libertatea de a presta servicii

(1) Prestatorii stabiliți într-un alt stat membru au dreptul de a furniza servicii pe teritoriul Republicii Moldova.

(2) Accesul la furnizarea unui serviciu sau exercitarea acestuia pe teritoriul Republicii Moldova în sensul prezentei legi poate fi condiționată de îndeplinirea unor cerințe, doar dacă acestea respectă cumulativ următoarele principii:

a) principiul nediscriminării: cerințele nu trebuie să fie, direct ori indirect, discriminatorii în ceea ce privește cetățenia sau, pentru persoanele juridice, în ceea ce privește statul membru în care acestea sunt stabilite;

b) principiul necesității: cerințele trebuie să fie justificate pe baza unor rațiuni de ordine publică, siguranță publică, sănătate publică sau protecția mediului;

c) principiul proporționalității: cerințele trebuie să fie adecvate pentru a garanta realizarea obiectivelor, fără a depăși ceea ce este necesar pentru realizarea acestora.

(3) Libertatea de a furniza servicii în cazul unui prestator stabilit într-un stat membru nu poate fi restrânsă prin impunerea uneia dintre următoarele cerințe:

a) obligația de a fi stabilit pe teritoriul Republicii Moldova;

b) obligația de a obține o autorizație din partea unor autorități competente, incluzând înscrierea într-un registru pe teritoriul Republicii Moldova, în afara celor impuse prin prevederile prezentei legi, prin alte acte normative care transpun acte normative comunitare sau prin acte normative comunitare cu aplicabilitate directă. Această situație nu aduce atingere cerințelor de a informa autoritățile competente naționale, despre prezența furnizorului de servicii sau despre identificarea acestuia, cu condiția ca furnizorul de servicii să înceapă imediat să-și furnizeze serviciile;

c) interdicția de a stabili pe teritoriul Republicii Moldova o infrastructură specifică, necesară pentru prestarea serviciilor în cauză;

d) aplicarea unui regim contractual special între prestator și beneficiarul serviciului, care împiedică sau restricționează prestarea serviciilor în mod independent;

e) obligația de a deține un document de identitate specific, emis de autoritatea competentă pentru prestarea serviciului respectiv;

f) cerințe care restricționează utilizarea echipamentelor și a materialelor asociate prestării serviciilor, cu excepția celor necesare pentru asigurarea sănătății și a securității muncii;

g) restricții asupra libertății de a presta serviciile menționate la art. 18.

(4) Autoritățile administrației publice pot aplica, în conformitate cu legislația națională armonizată, propriile reguli în ceea ce privește condițiile de angajare, inclusiv cele stabilite în contractele colective. Autoritățile publice naționale competente pot impune cerințe în ceea ce privește o activitate de servicii în cazul în care acestea sunt justificate din motive de ordine publică, sănătate publică sau protecția mediului, în conformitate cu alin. (2).

**Articolul 16.** Derogări suplimentare de la libertatea de a presta servicii

Prevederile art. 15 alin. (2) și (3) nu se aplică:

a) serviciilor de interes economic general, printre care: în sectorul poștal; în sectorul electricității; în sectorul gazelor; serviciilor de distribuție și alimentare cu apă și serviciilor de canalizare și tratare a apelor uzate sau reziduale; serviciilor de tratare a deșeurilor; în sectorul energiei termice; serviciilor de salubrizare; serviciilor de iluminat public; serviciilor publice de administrare a domeniului public și privat de interes local;

b) detașării lucrătorilor în cadrul prestării de servicii în afara teritoriului național;

c) protecției datelor cu caracter personal și libera circulație a acestor date;

d) serviciilor de asistență juridică (profesiei de avocat) și activității de recuperare judiciara a datoriilor;

e) domeniilor privind recunoașterea calificării de medic veterinar, și exercitare a profesiei de arhitect;

f) domeniilor privind regimurile de securitate socială în raport cu lucrătorii salariați și cu familiile acestora care se deplasează în cadrul Comunității Europene;

g) în cazul în care prestatorul se deplasează spre teritoriul statului membru gazdă pentru a-și exercita, temporar și ocazional profesia și nici cerințelor din statul membru în care este prestat serviciul care rezervă o activitate unei anumite profesii.

h) formalităților administrative privind libera circulație pe teritoriul național a cetățenilor statelor membre ale Uniunii Europene și Spațiului Economic European;

i) în ceea ce privește cetățenii țărilor terțe din afara Uniunii Europene și a statelor Spațiului Economic European care se deplasează într-un alt stat membru pentru prestarea sau pentru a li se furniza un serviciu;

j) în ceea ce privește transportul de deșeuri;

k) drepturilor de autor și drepturilor conexe;

l) documentelor care, potrivit legislației naționale, necesită intervenția unui notar;

m) domeniilor privind auditul statuar al situațiilor financiare anuale și al situațiilor financiare anuale consolidate;

n) procedurii de înmatriculare a vehiculelor achiziționate în leasing dintr-un alt stat membru;

o) obligațiilor contractuale și extracontractuale, inclusiv forma contractelor, determinate în conformitate cu normele dreptului privat internațional.

**Articolul 17.** Derogări în cazuri individuale

(1) Prin derogare de la prevederile art.15 și doar în cazuri excepționale, autoritățile competente pot lua măsuri cu privire la un prestator stabilit într-un alt stat membru, pentru a garanta siguranța serviciilor.

(2) Măsurile prevăzute la alin. (1) pot fi adoptate numai cu respectarea procedurii de asistență reciprocă stabilită la art. 38 și numai dacă sunt îndeplinite următoarele condiții:

a) prevederile naționale în conformitate cu care se adoptă măsura respectivă nu au făcut obiectul armonizării, la nivel comunitar, în domeniul siguranței serviciilor;

b) măsurile prevăd un nivel mai înalt de protecție a beneficiarului decât cel prevăzut într-o măsură adoptată de statul membru de stabilire în conformitate cu prevederile sale naționale;

c) statul membru de stabilire nu adoptă nicio măsură sau adoptă măsuri insuficiente în comparație cu cele prevăzute la art. 38;

d) măsurile sunt proporționale cu obiectivul garantării siguranței serviciilor.

(3) Alin. (1) și (2) nu aduc atingere dispozițiilor stabilite prin instrumente comunitare ce garantează libertatea de a presta servicii sau care permit derogări de la aceasta.

**Secţiunea a 2-a**

**Drepturile beneficiarilor de servicii**

**Articolul 18.** Restricții interzise

Utilizarea de către un beneficiar a unui serviciu oferit de către un prestator stabilit într-un alt stat membru nu poate fi restricționată, în special prin impunerea următoarelor cerințe:

a) obligația de a obține o autorizație de la autoritățile competente sau de a face o declarație către acestea dacă doresc să apeleze la serviciile unor prestatori stabiliți în alt stat membru;

b) limite discriminatorii în acordarea asistenței financiare pentru folosirea unui anumit serviciu pe motiv că prestatorul este stabilit într-un alt stat membru sau din motive referitoare la locul unde se prestează serviciul.

**Articolul 19.** Nediscriminare

(1) Prestatorii nu pot include condiții discriminatorii referitoare la cetățenie sau la naționalitate ori la locul de reședință sau la sediul beneficiarului în condițiile generale de acces la un serviciu puse la dispoziția publicului.

(2) Prestatorii pot stabili condiții de acces diferite în cazul în care acestea sunt justificate în mod direct prin criterii obiective.

(3) Clauzele ori declarațiile ce cuprind condiții generale de acces discriminatorii sunt nule de drept.

**Articolul 20** Asistența acordata beneficiarilor

(1) Autoritățile competente din cadrul GUE vor pune la dispoziție informațiile menționate la alin. (2) pe domeniile sale de competență, iar Inspectoratul de Stat pentru Supravegherea Produselor Nealimentare și Protecția Consumatorilor - pentru aspectele legate de informarea și asistența oferite consumatorilor pe domeniul prezentei legi. Datele autorităților menționate sunt comunicate Comisiei Europene de către Guvern.

(2) Informațiile puse la dispoziția beneficiarilor cuprind următoarele:

a) informații generale cu privire la cerințele aplicabile în alte state membre în ceea ce privește accesul la activitățile de servicii și exercitarea acestora, în special cele cu privire la protecția consumatorilor;

b) informații generale cu privire la posibilitățile de soluționare a unui litigiu între un prestator și un consumator, inclusiv căile de atac disponibile în cazul unui litigiu între un prestator și un consumator;

c) datele de contact ale asociațiilor de la care consumatorii pot obține asistență practică.

(3) Informațiile și asistența se oferă într-o manieră clară și trebuie să fie actualizate și ușor accesibile inclusiv prin mijloace electronice.

(4) În vederea îndeplinirii cerințelor stabilite la alin. (2), atunci când este sesizat de către un consumator, Inspectoratul de Stat pentru Supravegherea Produselor Nealimentare și Protecția Consumatorilor contactează, în cazul în care este necesar, organismul competent al statului membru de stabilire al prestatorului în cauză. Informațiile primite de la organismul competent din statul membru de stabilire al prestatorului în cauză vor fi transmise consumatorului.

(5) Autoritățile menționate la alin. (1) vor răspunde solicitărilor primite de la organismele competente din alte state membre ori naționale, în cel mai scurt termen, dar nu mai mult de 20 de zile de la primirea solicitării.

**Capitolul V**

**Calitatea serviciilor**

**Articolul 21.** Informații cu privire la prestatori și la serviciile acestora

(1) Prestatorii nu pot presta servicii în temeiul prezentei legi dacă nu pun următoarele informații la dispoziția beneficiarului:

a) numele/prenumele sau denumirea prestatorului, statutul și forma juridica de organizare, adresa de stabilire (juridică) unde este stabilit și date care sa permită contactarea rapida a acestuia și comunicarea directa cu acesta, după caz, prin mijloace electronice;

b) în cazul in care prestatorul este înscris într-un registru de comerț sau un alt registru public similar, denumirea acelui registru și numărul de înregistrare al prestatorului sau mijloacele de identificare echivalente în acel registru;

c) in cazul in care activitatea este supusa unui regim de autorizare, datele de identificare a autorizației sau actului echivalent, datele autorității competente care a eliberat autorizarea sau actul echivalent sau ale ghișeului unic prin care poate fi obținută informația cu privire la deținerea autorizației sau al actului echivalent;

d) in cazul in care prestatorul exercita о activitate care este supusa TVA - numărul de identificare corespunzător;

e) în cazul profesiilor reglementate, orice ordin profesional sau organism similar la care prestatorul este înscris - titlul profesional și statul membru in care a fost acordat acest titlu;

f) condițiile și clauzele generale, dacă există, utilizate de către prestator;

g) clauze contractuale, daca exista, utilizate de către prestator cu privire la legislația aplicabila contractului si/sau instanțele judecătorești competente;

h) existenta unei garanții post-vânzare neimpuse prin legislate;

i) prețul serviciului in cazul in care prețul este stabilit in prealabil de către prestator pentru un anumit tip de serviciu;

j) principalele caracteristici ale serviciilor in cazul in care acestea nu reies deja din context;

k) asigurarea sau garanțiile menționate la articolul 22 alineatul (1) si, in special, detaliile de contact ale asiguratorului sau ale garantului și teritoriul pe care este valabilă.

(2) La alegerea prestatorului, informațiile menționate la alin. (1):

a) sunt comunicate de către prestator din proprie inițiativă;

b) sunt ușor accesibile pentru beneficiar în locul prestării serviciului sau al încheierii contractului;

c) pot fi accesate cu ușurința de către beneficiar prin mijloace electronice printr-o adresa oferita de către prestator;

d) apar in orice documente de informare oferite beneficiarului de către prestator care alcătuiesc о descriere detaliata a serviciului prestat.

(3) Prestatorii nu pot începe furnizarea serviciului dacă nu oferă la cererea beneficiarului următoarele informații suplimentare:

a) prețul serviciului, in cazul in care acesta nu este stabilit in prealabil de către prestator, sau, daca nu poate fi comunicat un preț exact, о metoda de calcul a prețului astfel încât acesta sa poată fi verificat de către beneficiar sau un deviz suficient de detaliat;

b) în ceea ce privește profesiile reglementate - о referire la normele profesionale aplicabile în statul membru de stabilire și mijloacele prin care se poate obține accesul la acestea;

c) informații cu privire la activitățile multidisciplinare și parteneriatele acestora care sunt legate de serviciul in cauză și cu privire la masurile luate pentru a evita conflictele de interese. Aceste informații se includ in orice document informativ in care prestatorii oferă о descriere detaliata a serviciilor lor;

d) orice coduri de conduita cărora le este supus prestatorul și adresele la care aceste coduri pot fi consultate prin mijloace electronice, specificând limba in care este scrisa versiunea disponibilă;

e) in cazul in care un prestator este supus unui cod de conduita sau este membru al unei asociații profesionale sau al unui organism profesional care prevede recurgerea la mijloace extrajudiciare de soluționare a litigiilor, informații in aceasta privință. Prestatorul trebuie sa indice mijloacele de acces la informațiile detaliate cu privire la caracteristicile și condițiile de utilizare ale mijloacelor extrajudiciare de soluționare a litigiilor.

(4) Prestatorii nu pot începe furnizarea serviciului dacă, informațiile pe care trebuie sa le ofere in conformitate cu prezentul capitol, nu sunt puse la dispoziție sau comunicate in mod clar și neambiguu și in timp util înainte de încheierea contractului sau, in absenta unui contract scris, înainte de prestarea serviciului.

(5) Intervalul de timp de la furnizarea informațiilor menționate la alin. (1) - (3) până la contractarea sau prestarea efectivă a serviciului nu poate fi mai scurt de 5 zile. Cu acordul scris al beneficiarului, termenul de 5 zile poate fi redus.

(6) Prezentul articol nu aduce atingere altor dispoziții legale prin care sunt reglementate cerințele de informare.

**Articolul 22.** Asigurări și garanții profesionale

(1) Autoritățile competente au dreptul de a solicita prestatorilor ale căror servicii prezintă un risc direct și specific pentru sănătatea și siguranța beneficiarului sau a unei terțe persoane, ori pentru securitatea financiară a beneficiarului, încheierea unei asigurări de răspundere profesională, corespunzătoare naturii și gradului de risc, sau acordarea unei garanții ori încheierea unui acord similar, echivalent sau comparabil în esență cu aceasta în ceea ce privește scopul.

(2) Atunci când un prestator se stabilește în Republica Moldova, autoritățile competente nu pot solicita o asigurare de răspundere profesională sau o garanție în cazul în care acesta este deja acoperit de o garanție echivalentă ori comparabilă în esență în ceea ce privește scopul și acoperirea pe care o oferă în privința riscului asigurat, a sumei asigurate sau a plafonului garanției, precum și eventuale excluderi de la acoperire, într-un alt stat membru în care prestatorul este deja stabilit. În cazul în care echivalența este doar parțială, autoritățile competente naționale pot solicita o garanție suplimentară pentru a acoperi aspectele care nu sunt deja acoperite.

(3) În cazul în care autoritățile competente naționale impun unui prestator stabilit în Republica Moldova să încheie o asigurare de răspundere profesională sau să ofere o altă garanție, acestea acceptă ca mijloace suficiente de probă dovada acoperirii asigurării, eliberată de instituțiile de credit și de asigurătorii stabiliți în alte state membre.

(4) Dispozițiile alin. (1)-(3) nu aduc atingere asigurărilor profesionale sau sistemelor de garanții prevăzute în acte normative naționale care transpun directive ori care creează cadrul juridic necesar aplicării directe a unui regulament.

(5) În sensul prezentului articol:

a) risc direct și specific înseamnă un risc care decurge direct din prestarea serviciului;

b) sănătatea și siguranța înseamnă, referitor la un beneficiar sau la o terță persoană, prevenirea decesului ori a unei vătămări corporale grave;

c) securitatea financiară înseamnă, referitor la un beneficiar, prevenirea unor pierderi importante în capital sau din valoarea unui bun;

d) asigurare de răspundere profesională înseamnă o asigurare încheiată de un prestator în vederea răspunderii potențiale față de beneficiari și, după caz, față de terți, pentru prejudicii cauzate prin furnizarea serviciului.

**Articolul 23.** Comunicările comerciale ale profesiilor reglementate

(1) Sunt nule de drept toate interdicțiile totale cu privire la comunicările comerciale ale profesiilor reglementate.

(2) Comunicările comerciale ale profesiilor reglementate respectă normele profesionale ale acestora, în conformitate cu legislația națională și a Uniunii Europene referitoare la independența, demnitatea și integritatea profesiei, precum și la păstrarea secretului profesional, conform specificului fiecărei profesii. Normele profesionale cu privire la comunicările comerciale trebuie să fie nediscriminatorii, justificate printr-un motiv imperativ de interes general și proporționale.

**Articolul 24.** Activități multidisciplinare

(1) Prestatorii nu pot fi supuși unor cerințe care îi obligă să exercite o anumită activitate specifică în mod exclusiv ori care limitează exercitarea, în comun sau în parteneriate, de activități diferite.

(2) Fac excepție următoarele categorii de prestatori:

a) profesiile reglementate, în măsura în care este necesar pentru asigurarea concordanței cu regulile de etică și conduită profesională, în scopul respectării independenței și a imparțialității profesiei;

b) prestatorii de servicii de certificare, acreditare, monitorizare tehnică, servicii de testare sau încercare, în măsura în care este necesar pentru asigurarea independenței și a imparțialității.

(3) În cazul în care sunt autorizate activități multidisciplinare între prestatorii menționați la alin. (2) autoritățile competente trebuie să se asigure că se îndeplinesc următoarele condiții:

a) prevenirea conflictelor de interese și a incompatibilităților între activități;

b) asigurarea independenței și a imparțialității specifice activităților desfășurate;

c) asigurarea compatibilității între regulile de etică și conduită profesională, care guvernează activitățile, în special din rațiuni care țin de secretul profesional.

(4) În vederea aplicării prevederilor alin. (1)-(3), autoritățile competente informează Agenția de Guvernare Electronică privind modificările corespunzătoare în vederea suplinirii datelor GUE și notificării Comisiei Europene tuturor cerințelor menținute în baza alin. (2) și temeiurile adoptării acestora.

**Articolul 25. Politica de calitate a serviciilor**

(1) La solicitarea prestatorilor, Guvernul oferă acestora consultanță în realizarea unor coduri de conduită.

(2) Inspectoratul de Stat pentru Supravegherea Produselor Nealimentare și Protecția Consumatorilor publică pe pagina sa de internet informații cu privire la semnificația anumitor etichete, precum și criteriile de aplicare a etichetelor și a altor mărci ale calității referitoare la servicii.

(3) Asociațiile profesionale trebuie să facă ușor accesibile beneficiarilor și prestatorilor informații cu privire la semnificația anumitor etichete, precum și criteriile de aplicare a etichetelor și a altor mărci ale calității referitoare la servicii.

(4) Autoritățile competente, adoptă, după caz, măsuri adiacente pentru a încuraja organizațiile profesionale, camerele de comerț, asociațiile patronale, precum și asociațiile de consumatori să promoveze furnizarea unor servicii de calitate, în special prin ușurarea evaluării competenței prestatorului.

(5) Autoritățile publice competente naționale iau măsuri pentru:

a) încurajarea cooperării ordinelor profesionale, camerelor de comerț, asociațiilor meșteșugărești și a asociațiilor de consumatori, la nivel comunitar, pentru a promova calitatea prestării serviciilor, în special prin facilitarea evaluării competenței unui prestator;

b) încurajarea dezvoltării evaluărilor independente, în special de către asociațiile de consumatori, în ceea ce privește calitatea și deficiențele prestării serviciilor, inclusiv dezvoltarea, la nivel comunitar, a unor încercări și testări comparative și comunicarea rezultatelor;

c) dezvoltarea de standarde europene voluntare, în scopul facilitării compatibilității între serviciile oferite de către prestatori din state membre diferite, informarea beneficiarului și calitatea serviciilor;

d) asigurarea formării personalului implicat în activitățile de asistență reciprocă, inclusiv din punct de vedere lingvistic și al tehnologiei informației, și sprijinirea schimbului reciproc de experiență cu celelalte state membre;

e) încurajarea elaborării, la nivel comunitar, în special de către ordinele, organismele și asociațiile profesionale, a unor coduri de conduită care să faciliteze prestarea de servicii sau stabilirea unui prestator într-un alt stat membru, în conformitate cu legislația comunitară; aceste coduri de conduită sunt accesibile la distanță, prin mijloace electronice.

(6) Inspectoratul de Stat pentru Supravegherea Produselor Nealimentare și Protecția Consumatorilor cooperează cu asociațiile de consumatori și cu asociațiile profesionale, pentru a promova furnizarea unor servicii de calitate.

**Articolul 26.** Soluționarea litigiilor

(1) Pentru soluționarea unor eventuale litigii, în afară de informațiile prevăzute la art. 21 alin. (1) lit. a), prestatorii vor furniza beneficiarilor, în special, adresa poștală, numărul de fax sau adresa de e-mail și numărul de telefon la care toți beneficiarii, inclusiv cei care au reședința sau sediul social într-un alt stat membru, le pot adresa o reclamație sau o solicitare de informații în legătură cu serviciul prestat. Prestatorii pun la dispoziție, de asemenea, adresa sediului social (adresa juridică), în cazul în care aceasta nu este adresa obișnuită pentru corespondență.

(2) Prestatorii trebuie să facă dovada că au răspuns reclamațiilor primite în cel mai scurt termen, care nu poate depăși 30 de zile calendaristice, și că au depus eforturile necesare identificării unei soluții satisfăcătoare.

(3) Prestatorii sunt obligați să țină evidența datelor prin care să facă dovada că au furnizat complet, corect și precis informațiile prevăzute în prezenta lege. Informațiile menționate în prezentul alineat sun prezentate la cererea beneficiarului sau a unei autorități competente inclusiv a celei de soluționare extrajudiciară a litigiilor.

(4) În cazul în care se cere о garanție financiară pentru executarea unei hotărâri judecătorești, se recunoaște о garanție echivalentă constituită la о instituție de credit sau la un asigurator stabilit într-un alt stat membru. Astfel de instituții de credit Și astfel de asiguratori trebuie să fie autorizați într-un stat membru în conformitate cu reglementările comunitare.

(5) Prestatorii care sunt supuși unui cod de conduită sau sunt membri ai unei asociații ori ai unui organism profesional ale căror norme prevăd recurgerea la modalități extrajudiciare de soluționare a litigiilor îi informează pe beneficiari în această privință și menționează acest lucru în orice document în care sunt prezentate detaliat serviciile lor, indicând modul în care se pot accesa informații detaliate cu privire la acestea.

**Capitolul VI**

**Cooperarea administrativă**

**Articolul 27.** Asistenta reciproca

Autoritățile competente naționale cooperează, prin intermediul sistemelor comunitare informaționale dedicate (în continuare SCID), cu autoritățile competente din statele membre, în vederea asigurării controlului prestatorilor de servicii și al serviciilor pe care aceștia le prestează. În cazul disfuncționalității SCID comunicarea se efectuează prin alte mijloace electronice sau pe alt suport durabil.

**Articolul 28.** Punct unic de legătură

(1) Agenția de Guvernare Electronică exercita atribuții de coordonator național al SCID și îndeplinește următoarele atribuții:

a) propune Guvernului, în colaborare cu Ministerul Dezvoltării Economice și Digitalizării, proceduri de implementare a SCID, inclusiv desemnarea, după criteriul domeniului de activitate, a autorităților competente în domeniul serviciilor;

b) înregistrează în SCID autoritățile competente, în lipsa unui proces de auto-înregistrare;

c) modifică parametrii de înregistrare în SCID al autorităților competente, la solicitarea acestora, în lipsa unui proces de auto-înregistrare;

d) validează înregistrările în SCID ale autorităților competente după lansarea procesului de auto-înregistrare;

e) asigură asistență autorităților competente cu privire la utilizarea SCID;

f) îndeplinește funcția de punct național de contact pentru Comisia Europeană și pentru celelalte state membre cu privire la implementarea și gestionarea SCID în Republica Moldova.

(2) Datele de contact ale autorității menționate la alin. (1) sunt comunicate Comisiei Europene de către Biroul pentru Integrare Europeană.

**Articolul 29.** Înregistrarea autorităților competente

(1) Autoritățile competente sunt obligate, în vederea înregistrării în SCID, să prezinte Agenției de Guvernare Electronică informațiile prevăzute la alineatul (3).

(2) Autoritățile competente prevăd cel puțin o funcție din cadrul instituției cu atribuții în vederea transmiterii de solicitări către autoritățile competente din alte state membre și a formulării de răspunsuri la solicitările acestora, inclusiv prin intermediul SCID.

(3) Informațiile privind înregistrarea în SCID trebuie să cuprindă:

a) denumirea autorității competente și descrierea sintetică a activității dacă acest lucru nu rezultă în mod clar din denumire;

b) datele de contact ale autorității competente, respectiv adresa, numărul de telefon/fax, adresa de e-mail, pagina de web;

c) limbile oficiale ale Uniunii Europene pe care le înțeleg lucrătorii autorității competente;

d) domeniul de activitate;

e) datele de contact ale persoanei care urmează a fi înregistrată în SCID pentru autoritatea competentă.

**Articolul 30.** Solicitări de informații și verificări

(1) Autoritățile competente naționale transmit, prin intermediul SCID, autorităților competente din celelalte state membre, solicitări de informații sau solicitări privind efectuarea unor verificări, inspecții și investigații cu privire la:

a) prestatorii stabiliți pe teritoriul Republicii Moldova, care prestează servicii pe teritoriul statelor membre respective; sau

b) prestatorii stabiliți pe teritoriul statelor membre respective, care prestează servicii pe teritoriul Republicii Moldova.

(2) În legătură cu prestatorii stabiliți pe teritoriul Republicii Moldova, care prestează servicii pe teritoriul altor state membre, autoritățile competente naționale pot solicita efectuarea unor verificări, inspecții și investigații necesare pentru a asigura controlul activității prestatorilor în cauză, pe teritoriul statelor membre respective.

(3) În legătură cu prestatorii stabiliți pe teritoriul altui stat membru, care prestează servicii pe teritoriul Republicii Moldova, autoritățile competente naționale pot solicita informații în baza SCID, inclusiv cu privire la:

a) desfășurarea efectivă a unei activități economice în mod legal pe teritoriul statului respectiv;

b) măsurile disciplinare sau administrative și hotărârile de deschidere sau închidere a procedurii insolvenței;

c) punerea în executare a unor sancțiuni la sediul prestatorului de servicii și la punctele de lucru aflate pe teritoriul statului respectiv, în legătură cu serviciile prestate de acesta pe teritoriul național.

(4) În cuprinsul solicitărilor prevăzute la alin. (1)-(3) autoritățile competente naționale menționează motivele și descrierea situației de fapt care determină efectuarea demersului.

(5) Informațiile și documentele obținute în urma solicitărilor prevăzute la alin. (1)-(3) se utilizează numai în scopul pentru care au fost solicitate.

**Articolul 31.** Răspunsul la **s**olicitări de informații și verificări

(1) Autoritățile competente naționale primesc, prin intermediul SCID, de la autoritățile competente din alte state membre, solicitări de informații sau solicitări privind efectuarea unor verificări, inspecții și investigații, cu privire la prestatorii stabiliți pe teritoriul Republicii Moldova care prestează servicii pe teritoriul statului membru respectiv sau cu privire la prestatorii stabiliți pe teritoriul statului membru respectiv și care prestează servicii pe teritoriul Republicii Moldova.

(2) Autoritățile competente naționale acceptă solicitările prevăzute la alin. (1) dacă soluționarea integrală sau parțială a acestora intră în competența lor legală și dacă în cuprinsul solicitărilor se menționează motivele și descrierea situației de fapt care a determinat efectuarea demersului.

(3) În cazul în care soluționarea integrală sau parțială a solicitărilor prevăzute la alin. (1) nu intră în competența sa legală, autoritatea solicitată o retransmitere altei autorități pe care o consideră competentă, precizând motivele care determină acest demers.

(4) Atunci când, după acceptarea unei solicitări, se constată că pentru realizarea verificărilor, inspecțiilor sau investigațiilor sunt necesare informații sau documente suplimentare, acestea se solicită autorităților care au inițiat solicitarea.

(5) Răspunsul conține informațiile cu privire la rezultatele verificărilor, inspecțiilor și investigațiilor și, atunci când este cazul, cu privire la măsurile care au fost luate în urma desfășurării acestor activități.

(6) Autoritățile competente naționale transmit răspunsul prin intermediul SCID în termenul precizat în cuprinsul solicitării sau în termenul necesar pentru realizarea activităților respective, dacă termenul nu este precizat. Atunci când, din motive obiective, activitățile nu pot fi realizate în termenul precizat în cuprinsul solicitării, autoritatea care a acceptat solicitarea informează autoritatea solicitantă cu privire la acest aspect.

(7) În cazul în care autoritatea care primește o solicitare nu este competentă a soluționa solicitarea și nu cunoaște autoritatea competentă, aceasta înaintează solicitarea către punct național de contact în vederea identificării autorității competente.

(8) Prestatorii stabiliți pe teritoriul Republicii Moldova sunt obligați să furnizeze informațiile solicitate de autoritatea competentă în limitele stabilite de legislație.

**Articolul 32.** Furnizarea de informații

(1) Autoritățile competente furnizează informații, potrivit competențelor legale, în baza solicitărilor primite prin intermediul SCID, inclusiv cu privire la:

a) desfășurarea efectivă a unei activități economice în mod legal pe teritoriul național de către un prestator stabilit pe teritoriul Republicii Moldova care prestează servicii într-un alt stat membru;

b) măsurile disciplinare sau administrative și deciziile referitoare la deschiderea ori închiderea procedurii de insolvență luate de către autoritățile naționale împotriva unui prestator și care privesc în mod direct competența prestatorului sau fiabilitatea profesională a acestuia.

(2) Autoritatea competentă care comunică informațiile prevăzute la alin. (1) lit. b) îl informează pe prestatorul în cauză cu privire la această comunicare, în termen de 5 zile lucrătoare de la data transmiterii răspunsului către autoritatea solicitantă.

(3) Măsurile disciplinare sau administrative prevăzute la alin. (1) lit. b) se comunică numai dacă sunt definitive și/sau irevocabile. Pentru celelalte decizii prevăzute la alin. (1) se menționează în cuprinsul răspunsului dacă hotărârea este definitivă și/sau irevocabilă sau dacă s-a introdus o cale de atac împotriva acesteia, precum și data la care urmează a fi soluționată calea de atac.

(4) În cuprinsul răspunsului cu privire la aspectele prevăzute la alin. (1) lit. b), se menționează și dispozițiile de drept intern în temeiul cărora prestatorul a fost sancționat.

(5) Schimbul de informații care vizează date cu caracter personal se face cu respectarea legislației corespunzătoare.

**Articolul 33. Controlul de către Republica Moldova în cazul deplasării temporare a unui prestator rezident într-un alt stat membru**

(1) Autoritățile competente naționale efectuează, inclusiv în baza solicitărilor primite prin intermediul SCID, activități de control sau de punere în executare a unor sancțiuni, potrivit atribuțiilor legale, la sediul unui prestator stabilit în Republicii Moldova și ori la punctele de activitate aflate pe teritoriul Republicii Moldova.

(2) Autoritățile competente naționale informează autoritatea solicitantă cu privire la rezultatul activităților de control și la măsurile luate, dacă este cazul, prin intermediul SCID.

(3) Autoritățile competente naționale nu se abțin să adopte măsuri de control ori de punere în executare pe teritoriul Republicii Moldova pe motiv că serviciul a fost prestat sau a cauzat prejudicii în alt stat membru.

(4) Autoritățile competente naționale asigură controlul prestatorilor stabiliți în Republica Moldova, fără ca aceasta să implice obligația de a efectua verificări și controale la fața locului pe teritoriul statelor membre unde se prestează serviciul. Astfel de verificări și controale se efectuează de către autoritățile competente din statul membru unde operează temporar prestatorul, la cererea autorităților naționale.

**Articolul 34. Controlul de către Republica Moldova a prestatorului nerezident în cazul deplasării temporare a prestatorului**

(1) Autoritățile competente naționale efectuează controale, potrivit atribuțiilor legale, cu privire la activitatea desfășurată pe teritoriul național de către prestatori stabiliți în alte state membre, la solicitarea autorităților competente din statele membre de stabilire, și pot decide cu privire la măsurile cele mai potrivite care trebuie luate în fiecare caz în parte, pentru a răspunde solicitărilor primite prin intermediul SCID.

(2) Autoritățile competente naționale sunt responsabile de controlul activității prestatorului pe teritoriul său din punctul de vedere al respectării cerințelor care pot fi impuse în temeiul art. 15 și 16. Astfel, autoritățile competente naționale:

a) adoptă toate măsurile necesare pentru a asigura că prestatorul îndeplinește cerințele legate de accesul la activitatea respectivă și exercitarea acesteia;

b) efectuează verificări, inspecții și investigații necesare pentru controlul serviciului prestat.

(3) Autoritățile competente naționale pot efectua activități de control, potrivit atribuțiilor stabilite de lege, în alte cazuri decât pentru a răspunde unor solicitări primite prin intermediul SCID, cu condiția ca acestea să nu fie discriminatorii, să fie proporționale și să nu fie motivate de faptul că prestatorul este stabilit în alt stat membru.

**Articolul 35.** Consultarea registrelor

(1) Autoritățile competente naționale permit autorităților competente din celelalte state membre consultarea registrelor pe care le dețin și în care sunt înregistrate informații cu privire la prestatorii stabiliți pe teritoriul Republicii Moldova, în aceleași condiții în care este permisă consultarea respectivelor registre de către autoritățile naționale cu competențe echivalente.

(2) Biroul pentru Integrare Europeană, la notificarea Agenției de Guvernare Electronică comunică, Comisiei Europene cazuri în care alte state membre nu își îndeplinesc obligația de asistență reciprocă.

**Articolul 36.** Solicitarea de intervenție

(1) Autoritatea competentă națională solicită motivat, prin intermediul SCID, intervenția autorităților competente din alte state membre pentru domeniul de activitate respectiv în vederea obținerii unui răspuns, în oricare dintre următoarele cazuri:

a) solicitările transmise prin intermediul SCID nu au fost acceptate;

b) solicitările transmise prin intermediul SCID au fost acceptate, însă nu s-a primit un răspuns în termenul stabilit;

c) solicitările transmise prin intermediul SCID au fost acceptate, însă răspunsul primit nu este considerat satisfăcător.

(2) În situația în care autoritatea competentă sesizată potrivit alin. (1), nu satisface solicitarea autoritatea națională depune o cerere de intervenție către Agenția de Guvernare Electronică în vederea sesizării în acest sens a autorității corespondente al celuilalt stat membru.

(3) Dacă nu se primește un răspuns satisfăcător, Agenția de Guvernare Electronică informează Comisia Europeană cu privire la neîndeplinirea obligațiilor de asistență de către statul membru respectiv.

**Articolul 37.** Mecanismul de alertă

(1) În cazul în care o autoritate competentă are cunoștință despre acte (acțiuni/inacțiuni) ori împrejurări grave și precise referitoare la o activitate de servicii care ar putea cauza prejudicii grave sănătății sau siguranței persoanelor ori mediului, pe teritoriul Republicii Moldova sau pe teritoriul altor state membre, aceasta informează instantaneu Agenția de Guvernare Electronică, care la rândul său transmite o alertă, prin intermediul SCID, către Comisia Europeană, statul membru de stabilire și statele membre în cauză.

(2) Agenția de Guvernare Electronică analizează propunerea din punctul de vedere al respectării procedurilor și criteriilor pentru alertă și, atunci când cazul întrunește toate criteriile, transmite alerta către Comisia Europeană, statul membru de stabilire și către celelalte state membre cu privire la aspectele constatate și la măsurile luate de către autoritățile naționale.

**Articolul 38.** Procedura cazurilor individuale

(1) În cazul în care o autoritate competentă națională intenționează să adopte o măsură în conformitate cu art. 17, procedura stabilită la alin. (2)-(8) se aplică fără a aduce atingere procedurilor judiciare, inclusiv procedurilor preliminare și actelor înfăptuite în cadrul unei cercetări penale.

(2) Autoritatea competentă națională solicită autorității competente din statul membru de stabilire să adopte măsuri împotriva prestatorului respectiv, oferind toate informațiile relevante cu privire la serviciul în cauză și la circumstanțele cauzei.

(3) În urma primirii răspunsului de la autoritatea competentă din statul membru de stabilire cu privire la măsurile adoptate ori avute în vedere sau, după caz, motivele pentru care nu a luat nicio măsură, autoritatea competentă națională poate solicita Agenției de Guvernare Electronică declanșarea procedurii de derogare.

(4) Agenția de Guvernare Electronică verifică temeiul solicitării și, în cazul în care aprobă transmiterea solicitării de derogare, notifică Comisiei Europene și statului membru de stabilire intenția de a adopta măsuri, indicând următoarele:

a) motivele pentru care consideră că măsurile adoptate sau avute în vedere de statul membru de stabilire sunt inadecvate;

b) motivele pentru care consideră că măsurile pe care intenționează să le adopte îndeplinesc cerințele prevăzute la art. 17.

(5) Măsurile nu pot fi adoptate decât după un termen de 15 zile lucrătoare de la data notificării prevăzute la alin. (4).

(6) La solicitarea Comisiei Europene, autoritatea competentă națională are obligația de a nu adopta măsurile propuse sau de a suspenda de urgență măsurile inițiate, în cazul în care se constată că acestea sunt incompatibile cu legislația comunitară.

(7) Agenția de Guvernare Electronică poate refuza transmiterea unei solicitări de derogare dacă nu au fost respectate procedurile sau dacă aceasta nu îndeplinește cumulativ criteriile pentru derogare.

(8) În caz de urgență, o autoritate competentă care intenționează să adopte o măsură poate deroga de la prevederile alin. (2)-(5) și (7). În astfel de cazuri, măsurile se notifică în cel mai scurt termen, prin intermediul și cu acordul Agenției de Guvernare Electronică, Comisiei Europene și statului membru de stabilire, fiind indicate motivele care justifică urgența.

(9) În cazul în care Agenția de Guvernare Electronică primește o comunicare din partea unei autorități competente dintr-un alt stat membru cu privire la intenția acesteia de a lua măsuri împotriva unui prestator stabilit în Republica Moldova care prestează servicii în statul respectiv, Agenția de Guvernare Electronică va transmite imediat comunicarea autorității competente, aceasta având obligația de a analiza cazul respectiv și formula poziția sa cu privire la legitimitatea derogării solicitate.

**Articolul 39.** Analiza rapoartelor

Autoritățile publice competente naționale au obligația de a analiza rapoartele celorlalte state membre, realizate în vederea evaluării reciproce. Observațiile rezultate în urma analizei vor fi transmise Biroului pentru Integrare Europeană.

**Articolul. 40.** Dispoziții tranzitorii

(1) Prezenta lege intră în vigoare la data semnării tratatului internațional care permite aplicarea acesteia, cu excepția alin. (1) al art. 5 și alineatelor (2) și (3) al prezentului articol.

(2) Guvernul, până la data de 01.01.2028, va adopta condiții de organizare și funcționare a Ghișeelor Unice.

(3) Autoritățile competente analizează legislația în baza căreia autorizează prestarea serviciilor aflate în competența lor și, până la data de 01.01.2028, operează modificări ale legislației, în vederea corelării regimurilor de autorizare cu prevederile prezentei legi.